A Tanács 801/87/EGK rendelete
(1987. március 16.)
az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló 1883/78/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a 3769/85/EGK rendelettel [1] módosított, a közös agrárpolitika finanszírozásáról szóló, 1970. április 21-i 729/70/EGK rendeletre [2] és különösen annak 3. cikkének (2) bekezdésére,
tekintettel a Bizottság javaslatára,
tekintettel az Európai Parlament véleményére [3],
tekintettel a Számvevőszék véleményére [4],
mivel 1987-ben és 1988-ban, kivételes jelleggel, további intézkedéseket kell hozni az intervenciós raktározás alatt álló vaj értékesítéséről, és részletesen szabályozni kell ennek finanszírozását annak érdekében, hogy az ebből származó kiadások több évre elosztva terheljék meg a költségvetést;
mivel emiatt az 1987-es 1988-as költségvetési évek folyamán történt értékesítésekből származó veszteségekhez kapcsolódó kiadásoknak az EMOGA Garanciarészlege által történő finanszírozását 1989-ig el kell halasztani; mivel e kiadások finanszírozását az 1989-es költségvetési évben kell elkezdeni, amikor is 25 %-ra kell azt korlátozni, a maradék 75 %-ot pedig 25 %-os részletekben kell finanszírozni az azt követő három költségvetési évben;
mivel ezen intézkedések azonnali elfogadása feltétele annak, hogy minden tekintetben hatékonyak legyenek;
mivel ennek következtében a legutóbb az 1334/86/EGK rendelettel [5] módosított 1883/78/EGK tanácsi rendeletet [6] módosítani kell,
ELFOGADTA EZT A RENDELETET:
1. cikk
Az 1883/78/EGK rendelet 4. cikkének (1) bekezdése a következő albekezdésekkel egészül ki:
"Az 1987-ben és 1988-ban a tej és tejtermékek piacának közös szervezése keretében előírt, a vaj intervenciós raktározásból történő értékesítésére vonatkozó különleges intézkedések esetében, amelyeknél e rendelkezésre történik hivatkozás, a veszteség finanszírozását 1989-ben kell megkezdeni, és a szóban forgó költségvetési évben a finanszírozást a vesztéség összegének 25 %-ára kell korlátozni. A fennmaradó 75 %-ot 25 %-os részletekben kell finanszírozni a következő három költségvetési évben. A finanszírozásra az esedékes év első három hónapjában kerül sor, amennyiben nem áll fenn olyan elkerülhetetlen ok, amely ezt meggátolná.
Az értékesítésből származó veszteség egyenlő - a 3247/81/EGK rendelet [1] HL L 327., 1981.11.14., 1. o. 1. cikkének (1) bekezdésének c) pontjában meghatározott - átvitt mennyiségek és az előző albekezdésben említett intézkedés alapján értékesített mennyiségek értékének különbségével.
Az így kiszámított veszteségek meg nem térített összegeire az 5. cikkben megállapított kamatláb vonatkozik."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 1986. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1987. március 16-án.